b'\n_START_ARTICLE_\nMatematin\xc4\x97 indukcija\n_START_PARAGRAPH_\nMatematin\xc4\x97 indukcija yra matematinio \xc4\xafrodin\xc4\x97jimo metodas, da\xc5\xbeniausiai naudojamas, kai reikia parodyti, kad koks nors teiginys yra teisingas visiems nat\xc5\xabraliesiems skai\xc4\x8diams. Pirmas indukcijos etapas yra \xc4\xafrodyti, kad pirmasis teiginys i\xc5\xa1 begalin\xc4\x97s teigini\xc5\xb3 sekos yra teisingas. Antrasis etapas yra \xc4\xafrodyti, kad jei vienas teiginys yra teisingas, tai ir sekantis teiginys begalin\xc4\x97je sekoje yra teisingas. Taip yra parodoma, kad visi sekos teiginiai pradedant pirmu yra teisingi._NEWLINE_Matematin\xc4\x97s indukcijos metodas gali b\xc5\xabti ir prapl\xc4\x97stas labiau apibendrint\xc5\xb3 s\xc4\x85vok\xc5\xb3 \xc4\xafrodymams. Tai vadinama strukt\xc5\xabrine indukcija. Ji yra naudojama matematin\xc4\x97je logikoje bei kompiuteri\xc5\xb3 moksle ir yra glaud\xc5\xbeiai susijusi su rekursija._NEWLINE_Matematin\xc4\x97 indukcija netur\xc4\x97t\xc5\xb3 b\xc5\xabti painiojama su indukciniu samprotavimo metodu, kuris yra kritikuojamas, nes jo rezultatais niekada negalima tvirtai pasitik\xc4\x97ti. Matematin\xc4\x97 indukcija yra, prie\xc5\xa1ingai, grie\xc5\xbetas ir patikimas \xc4\xafrodin\xc4\x97jimo metodas ir i\xc5\xa1 tikr\xc5\xb3j\xc5\xb3 yra dedukcinio m\xc4\x85stymo forma.'